Autorizácia poskytovania je tzv. právne nárokovateľná. To znamená, že každý, kto splní formálne náležitosti žiadosti resp. oznámenia poskytovania, t. j. úplne vyplní príslušný formulár (resp. iným spôsobom uvedie všetky zákonom požadované údaje oznámenia poskytovania/žiadosti o udelenie poskytovania), PO aj uhradí správny poplatok, dostane od Rady vyrozumenie, že Rada jeho oznámenie prijala (FO) resp. mu bude vydané rozhodnutie o udelení autorizácie poskytovania. Proces registrácie AVMS nenesie žiadne znaky cenzúry. Dôležité je upozorniť, že na poskytovateľov AVMS sa vzťahujú rôzne povinnosti týkajúce sa samotného obsahu poskytovaného v rámci ich AVMS a neoznámenie poskytovania resp. poskytovanie bez autorizácie dodržiavania týchto povinností nijakým spôsobom nezbavuje. Ak raz videokanál spĺňa kritéria AVMS, je AVMS bez ohľadu na to, či sa jej poskytovateľ v Rade registroval alebo nie. V prechodom období, v ktorom sa Rada usiluje o preventívne a edukatívne pôsobenie, a akoby spätne registruje už jestvujúce videokanály, môže nastať situácia, že niektorý posúdi ako nespĺňajúci kritéria AVMS. Pokiaľ však jeho poskytovateľ vyhlási, že jeho zámerom je poskytovať AVMS v zmysle zákona (a splní všetky formálne náležitosti), Rada nemá zákonné dôvody jeho oznámenie neprijať resp. jeho žiadosti o autorizáciu nevyhovieť. Ak Rada vašu žiadosť alebo oznámenie týkajúce sa už existujúceho videokanálu posúdi s vyhodnotením, že poskytovaný videokanál nenapĺňa kritéria AVMS, znamená to pre vás, že ak ho budete poskytovať za rovnakých podmienok, ako doteraz, v súčasnosti voči Rade nemáte žiadne povinnosti a videokanál môžete ďalej poskytovať bezo zmeny.